Diari Oficial de la Generalitat Valenciana


Sumari del DOGV 10836, del 19-02-2025 (2025/2429)

ANUNCI de la Resolució d'Alcaldia número 2025-0039, de 7 de febrer de 2025, per la qual s'aprova l'informe ambiental i territorial estratègic per al desplegament del Programa Sector 4 "Mirambons II".
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10297

Data del DOGV
:   19-02-2025

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2025/2429

CVE
:   RVPN-G-2261-9804

Data del document
:   11-02-2025

Organisme emissor
:   Ajuntament de Beniarbeig

Tipus de document
:   Anunci

A la vista dels antecedents següents:

|  |  |
| --- | --- |
| *Document* | *Fecha/Núm.* |
| Informe de Secretaria | 15.07.2024 |
| Acord Comissió d'Avaluació Ambiental – Trámit de consulta | 17.07.2024 |
| Certificat de Secretaria de les al·legacions presentades | 17.01.2025 |
| Informe dels serveis tècnics | 14.01.2025 |
| Acord Comissió d'Avaluació Ambiental – Proposta resolució | 21.01.2025 |

  

La mercantil SELBLAU, SL, el 3 d'agost de 2023 i registre d'entrada número 8251-V-QJ-075, va presentar la sol·licitud per al desenrotllament urbanístic del sector 4 Mirambons II de sòl urbanitzable del vigent Pla general de Beniarbeig, d'acord amb el que es preveu en el text refós de la Llei d'ordenació del territori, urbanisme i paisatge aprovat pel Decret legislatiu 1/2021, de 18 de juny, del Consell (TRLOTUP), i que pretén obtindre la condició d'agent urbanitzador.

Vist que el sol·licitant, en la data d'entrada de la seua sol·licitud, no reunia la totalitat dels requisits per a l'assignació de la condició d'agent urbanitzador en règim de gestió urbanística per les persones propietàries en les circumstàncies indicades en l'article 120 del TRLOTUP, per Resolució d'alcaldia de 9 de novembre de 2023, es va acordar:

1. L'admissió a tràmit de la iniciativa presentada per la mercantil SELBLAU, SL, per al desenrotllament urbanístic del SECTOR 4 MIRAMBONS II de sòl urbanitzable del vigent Pla general de Beniarbeig, d'acord amb el que es preveu en el text refós de la Llei d'ordenació del territori, urbanisme i paisatge aprovat pel Decret legislatiu 1/2021, de 18 de juny, del Consell (TRLOTUP), i que pretén obtindre la condició d'agent urbanitzador.

2. Notificar, de conformitat amb l'article 127.4 de l'esmentat TROLUP, a les persones propietàries, la iniciativa presentada a l'efecte que les persones propietàries manifesten si tenen voluntat de realitzar l'actuació en règim de gestió per les i els propietaris.

Una volta transcorregut el termini de tres mesos des de la notificació, i vist que no es va realitzar cap manifestació favorable per les i els propietaris que reunixen les característiques indicades en l'article 120 esmentat, es va procedir a continuar la programació en règim de gestió pública indirecta, i esta comissió va acordar el 17 de juliol de 2024 elevar consulta a les administracions públiques afectades i al públic interessat en els termes previstos en l'article 53 del text refós de la Llei d'ordenació del territori, urbanisme i paisatge aprovat pel Decret legislatiu 1/2021, de 18 de juny, del Consell, durant el termini de 30 dies hàbils des de la recepció de la sol·licitud d'informes.

Transcorregut el termini indicat de 30 dies hàbils, no consten presentats pronunciaments pel públic interessat i, per les administracions públiques consultades, consta el 30 de setembre de 2024 i número de registre 3354-X-MU-4453 entrada del pronunciament realitzat per la Confederació Hidrogràfica del Xúquer, OA.

A la vista del que es disposa en l'article 50 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, sobre les fases de la tramitació d'un pla que necessita avaluació ambiental i estratègica.

I vist l'acord, adoptat en sentit favorable per unanimitat, de la Comissió d'avaluació ambiental estratègica de plans i programes de 21 de gener de 2025.

De conformitat amb el que s'establix en l'article 21.1.j) de la Llei 7/1985, de 2 d'abril, reguladora de les bases del règim local,

RESOLC

*Primer*

Resoldre l'avaluació ambiental i estratègica per al desenrotllament del programa sector 4, Mirambons II, pel procediment simplificat per considerar, d'acord amb els criteris de l'annex VIII del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, que només afecta a l'ordenació detallada i no produïx efectes significatius sobre el medi ambient i el territori; per a l'elaboració de la versió preliminar del pla s'han d'arreplegar les consideracions efectuades.

*Segon*

Aprovar l'informe ambiental i territorial estratègic per al desenrotllament del programa sector 4, Mirambons II, per considerar, d'acord amb els criteris de l'annex VIII del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, o disposició reglamentària aprovada mitjançant el Decret del Consell que el modifique, que el pla no té efectes significatius sobre el medi ambient i el territori; per tant, es resol l'avaluació ambiental i territorial estratègica pel procediment simplificat i s'indica la procedència de la tramitació del pla conforme al capítol següent o a la seua normativa sectorial.

INFORME AMBIENTAL I TERRITORIAL DEL SECTOR 4, MIRAMBONS II

Informe ambiental i territorial del pla parcial del sector-4, Mirambons II, d'ús residencial del Pla general estructural (PGE) de Beniarbeig.

A. FONAMENTS PELS QUALS SE SOTMET EL PLA PARCIAL A AVALUACIÓ AMBIENTAL ESTRATÈGICA

L’avaluació ambiental estratègica és l’instrument de prevenció, establit en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta Directiva s'incorpora al dret intern espanyol mitjançant la Llei 21/2013, de 9 de desembre, d'Avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge de la Comunitat Valenciana (d'ara en avant TRLOTUP), en la qual s'establix (art. 46), que seran objecte d'avaluació ambiental i territorial estratègica ordinària els plans i programes, així com les seues modificacions, que s'adopten o s'aproven per una administració pública i l'elaboració i l'aprovació de la qual estiga exigida per una disposició legal o reglamentària o per acord del Consell.

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, de conformitat amb el que es preveu en la legislació d’avaluació ambiental.

Conforme al que s’estipula en l’article 46.3 del TRLOTUP, l’Òrgan Ambiental i Territorial determinarà, tenint en consideració els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació de l’existència d’efectes significatius sobre el medi ambient, amb la consulta prèvia a les administracions públiques afectades a les quals es referixen els articles 48.d) i 51,1 del TRLOTUP.

B. DOCUMENT INICIAL ESTRATÈGIC

B.1 Documentació aportada

La documentació presentada el 12/09/2023, d'acord amb el que s'establix en l'article 52 del TRLOTUP, consistix en el document d'esborrany del pla parcial del sector-4, Mirambons-II, d'ús residencial de redacció del juliol de 2023, un document inicial estratègic, i un esborrany de PAI.

La documentació es presenta en format digital.

B.2 Model territorial vigent

B.2.1 Informació territorial

Beniarbeig és un municipi de la plana litoral del nord de la província d'Alacant, situat en els contraforts orientals del sistema Bètic, pertany a la comarca de la Marina Alta. Al nord, confronta amb els municipis d'Ondara, el Verger i Benimeli; a l'est, amb Ondara i Pedreguer; al sud, amb Sanet y Negrals, Benidoleig i Pedreguer; i a l'oest, amb Benimeli, Sanet y Negrals i Benidoleig.

El terme municipal de forma molt irregular, ocupa una superfície de 790,42 ha i dista uns 100 km de la capital provincial. En l'extrem nord, la serra de Segaria establix el límit municipal; en l'extrem sud la Penya del Gos Flac i entre les dos la planícia travessada pel riu Girona.

La xifra oficial de població que resulta de la revisió del padró municipal referides a l'1 de gener de 2024 és de 2.384 habitants, aprovada per Reial decret 1210/2024, de 28 de novembre (BOE número 299 de 12 de desembre de 2024).

B.2.2 Planejament vigent

El planejament municipal vigent consistix en un pla general estructural aprovat per la Comissió territorial d'urbanisme el 21 de febrer de 2023 (BOP núm. 90 d'11/05/2023). i un pla d'ordenació detallada (POP) aprovat pel Ple de l'Ajuntament de Beniarbeig en la sessió de 17 de maig de 2023 i publicat en el BOP núm. 141 de 21/07/2023.

Els dos documents han sigut redactats i aprovats d'acord amb el vigent TRLOTUP, i han sigut sotmesos al procediment d'avaluació ambiental estratègica ordinari.

B.3 Descripció de la proposta del pla parcial

B.3.1 Antecedents.

El PGE delimita el denominat Sector-4, Mirambons-II, d'ús residencial com un àmbit de sòl urbanitzable sense ordenació detallada, situat al nord del nucli urbà, confrontat amb sòls urbans destinats a vivenda unifamiliar pel sud i amb el sòl no urbanitzable comú pel nord.

L'ordenació estructural fixada pel PGE establix una superfície de 20.808,00 m², d'ús global residencial, índex d'edificabilitat bruta de 0,20 m²t/m²s. La zona d'ordenació assignada és la de vivenda aïllada, i es preveu la construcció de 21 vivendes.

El sector té adscrita una superfície de 1.953,42 m² de parc públic de la xarxa primària.

B.3.2 Àmbit.

El sector-4, Mirambons-II, d'ús residencial està situat al nord del nucli urbà. La seua delimitació està establida en el mateix PGE i comprén una superfície 20.686,76 m² segons mesurament (20.808,00 m² segons el PGE; variació superficial inferior a l'1 %). I la xarxa primària adscrita se circumscriu a una superfície de 2.059,49 m² després del recent mesurament (1.953,42 m² segons el PGE).

El sector està delimitat al nord, sud i oest, amb el sòl no urbanitzable comú; i a l'est, amb el sòl urbà, consolidat per la urbanització; en este límit (est) es troben els punts de connexió de tots els servicis urbans als quals s'ha de connectar el sector: proveïment d'aigua, sanejament, pluvials, mitjana tensió i telefonia.

![](https://dogv.gva.es/publicaciones/imagesSF/2025/2/11/1226115/107_1739782598382_1635043911278569865_imagen.jpg)

*Localització del sòl urbanitzable sector-4*

B.3.3 Objecte.

El pla parcial, respectant l'ordenació estructural definida pel PGE, establix l'ordenació detallada de l'àmbit: del Sector-4, Mirambons-II, d'ús residencial. La superfície del sector es fixa en 20.686,76 m² i la del parc adscrit, en 2.059,49 m²; la diferència obeïx a la realització d'un alçament topogràfic més precís. La xarxa viària s'adequa a la topografia del terreny, seguix les corbes de nivell dels abancalaments, conforma illes sensiblement rectangulars i s'adapten a la trama urbana existent en l'entorn. El pla general preveu un nombre màxim de vivendes de 21, la proposta del pla parcial és de 17.

Quant a les reserves de sòl dotacional de la xarxa secundària, es preveuen 4.707,23 m² de xarxa viària, 1.005,27 m² de zona verda-jardí i 806,16 m² d'equipament. A més, s'adscriu una superfície de parc públic de 2.059,49 m².

El sector es desenrotlla en un suau vessant abancalat, la topografia és molt representativa de l'orografia nord del municipi de suaus pujols abancalats amb cultius de secà o fins i tot de regadiu, per la qual cosa el seu manteniment i l'adaptació del desenrotllament urbanístic a esta són condicionants que s'imposa el promotor per al disseny de l'ordenació detallada.

L'ordenació que es proposa permet la creació de 17 parcel·les edificables per a ús de vivenda unifamiliar, en les quals és compatible l'ús terciari. No es planteja la subdivisió en unitats d'execució.

![](https://dogv.gva.es/publicaciones/imagesSF/2025/2/11/1226115/108_1739782598389_4911707070639794014_imagen.jpg)

*Àmbit del Sector-4*

![](https://dogv.gva.es/publicaciones/imagesSF/2025/2/11/1226115/109_1739782598394_1910904947941978839_imagen.jpg)

*Proposta d'ordenació detallada*

B.3.4 Descripció d'alternatives.

Es plantegen 4 alternatives:

Alternativa 0 - L'alternativa 0 consistix en la no execució del planejament: no desenrotllar el sector 4 Mirambons II i, consegüentment, que l'Ajuntament de Beniarbeig no obtinga la xarxa primària de zona verda de 2.059,49 m²s adscrita a este sector.

Esta opció significaria no atendre el planejament de rang superior (pla general estructural) que ha previst el desenrotllament del sector; però, a més, sense el seu desenrotllament no s'obtindria la dotació de parc públic de la xarxa primària, adscrita a este, amb el qual s'incomplirien els convenis de l'Ajuntament de Beniarbeig amb els propietaris del parc públic que ja han cedit, anticipadament, els terrenys.

Alternativa 1- Es dona continuïtat al camí de Mirambons amb un vial de 12 m d'amplària de doble sentit; i es crea, perpendicular a este, pel centre del sector, un vial també de 12 m d'amplària i de doble sentit. Es complementa este viari principal, amb dos xicotets vials per als vianants-de trànsit restringit necessaris per a mantindre la continuïtat a les finques rústiques que queden fora del sector. La zona verda, els equipaments i la parcel·la d'ús terciari se situen al costat del camí Mirambons i en el C/ Gladiol. No es considera la situació de semiconsolidat de l'edificació existent disposada en l'article 207 del TRLOTUP, perquè és una edificació realitzada al marge dels processos normalitzats.

Alternativa 2- Igual que en l'alternativa-1, es dona continuïtat al camí de Mirambons mitjançant un vial de 12 m d'amplària de doble sentit; però el viari interior d'accés només per a residents es configura com a viari de prioritat per als vianants de 8 m d'amplària en forma d'anell, amb un únic sentit de circulació; d'esta manera, es configura millor l'accés a les parcel·les, ja que, en estar el terreny en pendent, d'esta manera, es garantix l'accés per la part posterior de la ubicació de les vistes de les parcel·les. Es complementa este viari amb un xicotet vial per als vianants-de trànsit restringit necessari per a mantindre la continuïtat a les finques rústiques que queden fora del sector. La zona verda, els equipaments i la parcel·la d'ús terciari se situen al costat del camí Mirambons i en el C/ Gladiol.

No es considera la situació de semiconsolidat de l'edificació existent disposada en l'article 207 del TRLOTUP, perquè és una edificació realitzada al marge dels processos normalitzats.

Alternativa 3. Amb una disposició viària similar a l'alternativa-2, però agrupant la zona verda i el sòl dotacional al costat del viari principal i la parcel·la dotacional redimensionada perquè tinga una superfície igual a la mínima (800 m²). Per la xicoteta entitat del sector, i la seua situació perifèrica respecte del centre urbà, no té sentit la reserva d'una parcel·la d'ús terciari, per la qual cosa la reserva de sòl terciari es compatibilitza amb les parcel·les d'ús residencial, però limitant els usos possibles als altament compatibles amb el residencial de baixa densitat (vivenda turística, hoteler, despatxos professionals, etc.).

No es considera la situació de semiconsolidat de l'edificació existent disposada en l'article 207 del TRLOTUP, perquè és una edificació realitzada al marge dels processos normalitzats.

B.3.5 Efectes previsibles sobre el medi ambient.

En la documentació presentada s'indica que no hi ha problemes ambientals significatius relacionats amb este pla, que únicament porta a terme les determinacions urbanístiques del pla general.

C. CONSULTES REALITZADES

Per part de l'Ajuntament de Beniarbeig, d'acord amb l'article 53.1 del TRLOTUP, la documentació aportada s'ha sotmés a consulta del públic interessat i de les administracions públiques afectades següents:

|  |  |  |
| --- | --- | --- |
| *Administració:* | *Data i registre eixida de la sol·licitud de pronunciament:* | *Resultat:* |
| Direcció Territorial de Medi Ambient , Aigua, Infraestructures i Territori – Alacant | 9675-T-JB-53755 de juliol de 2024 | No s'ha presentat pronunciament. |
| Confederació Hidrogràfica del Xúquer, O.A. | 4161-L-CP-16820 de juliol de 2024 | SI ha presentat pronunciament. |
| Entitat Pública de Sanejament d'Aigües Residuals de la Comunitat Valenciana | 4393-B-BG-40067 de juliol de 2024 | No s'ha presentat pronunciament. |

  

El 30 de setembre de 2024 i número de registre 8798-K-TG-3643 té entrada el pronunciament de la Confederació Hidrogràfica del Xúquer, OA.

El contingut íntegre dels informes es pot consultar en la pàgina web de l'Ajuntament de Beniarbeig (<https://www.beniarbeig.es/medi-a/medi-ambient/>).

Durant la fase de consultes de la versió preliminar del pla especificada en l'article 55 del TRLOTUP, haurà de fer-se la consulta a les administracions públiques que no hagen informat favorablement, i a les empreses subministradores d'aigua, energia elèctrica, gas, telefonia i telecomunicacions.

D. FACTORS AMBIENTALS I AFECCIONS LEGALS

Analitzada la documentació presentada, del contingut dels informes emesos i revisada la cartografia existent en el sistema d'informació territorial d'esta conselleria, s'observa l'existència d'una sèrie d'afeccions tant legals, com a ambientals de rellevància com són:

D.1 Confederació Hidrogràfica del Xúquer. CHX. La CHX emet l'informe el 26 de setembre de 2024, en què indica el següent:

1. AFECCIÓ A DOMINI PÚBLIC HIDRÀULIC O A LES SEUES ZONES DE SERVITUD I POLICIA

1.1. Afecció a llits.

L'àmbit d'actuació no afecta cap llit públic.

1.2. Sanejament i depuració:

Les aigües residuals del sector seran abocades a la xarxa municipal de sanejament.

S'haurà de justificar la conveniència de les xarxes de sanejament separatives o unitàries per a aigües residuals i d'escorrentia, així com plantejar mesures que limiten l'aportació d'aigua als col·lectors.

En les xarxes de col·lectors d'aigües residuals urbanes no s'admetrà la incorporació d'aigües d'escorrentia procedents de zones exteriors a l'aglomeració urbana o d'una altra mena d'aigües que no siguen les pròpies per a les quals van ser dissenyats, excepte casos degudament justificats.

El sistema de sanejament haurà de dotar-se dels elements pertinents en funció de la seua ubicació i grandària d'àrea drenada per a reduir la contaminació al medi receptor produïda per sòlids gruixuts i flotants. Estos elements han de produir una reducció significativa de la capacitat hidràulica de desguàs dels sobreeixidors, tant en funcionament habitual com en cas de fallada.

1.3. Aigües pluvials

D'acord amb el punt 7 de l'article 126 ter. Criteris de disseny i conservació per a obres de protecció, modificacions en els llits i obres de pas, del Reial decret 849/1986, d'11 d'abril, pel qual s'aprova el Reglament del domini públic hidràulic, les noves urbanitzacions, polígons industrials i desenrotllaments urbanístics en general, hauran d'introduir sistemes de drenatge sostenible, com ara superfícies i acabats permeables, de manera que l'increment eventual del risc d'inundació es mitigue.

En cas de voler abocar aigües pluvials en llit públic, es necessita una autorització per part de la CHX.

2. VIABILITAT DE L'ACTIVITAT I INCIDÈNCIA EN EL RÈGIM DE CORRENTS

2.1. Inundabilitat de l'àmbit d'actuació

L'àmbit del pla parcial no es troba estudiat en el sistema nacional de cartografia de zones inundables (SNCZI), tampoc es troba afectat per la cartografia del PATRICOVA (Pla d'acció territorial de caràcter sectorial sobre prevenció del risc d'inundació de la Comunitat Valenciana).

2.2. Afecció al règim de corrents

La zona on se situa l'actuació no presenta risc d'inundació i, a més, es troba fora de la zona de policia de llit públic.

2.3. Viabilitat de l'activitat

Este organisme es pronunciarà sobre la viabilitat de l'activitat únicament dins de zona de policia de llit públic, sense perjuí de les competències d'altres administracions. Fora d'esta zona serà l'administració competent, bé siga la comunitat autònoma bé siga l'entitat local, qui haja de pronunciar-se sobre la conveniència de l'actuació.

L'àmbit d'actuació queda fora de la zona de policia de llit públic, per la qual cosa esta administració NO ÉS COMPETENT.

3. DISPONIBILITAT DE RECURSOS HÍDRICS

L'ajuntament de Beniarbeig és titular d'una concessió d'aigües subterrànies inscrita en el registre d'aigües per un volum de 595.592 m³/any. (exp. 2010RP0006); en el document presentat s'establix un volum d'increment de demanda de 3.257 m³/any.

E. RELACIÓ AMB ALTRES PLANS I PROGRAMES RELLEVANTS

E.1 Pla d'acció territorial de caràcter sectorial sobre prevenció del risc d'inundació en la Comunitat Valenciana (PATRICOVA)

Este pla d'acció territorial s'aprova per Decret 201/2015, de 29 d'octubre, del Consell, i s'aplica a l'instrument d'ordenació avaluat en este document. La problemàtica sobre la qual actua el PATRICOVA és el risc d'inundació a escala regional en la Comunitat Valenciana. Les disposicions que conté la normativa urbanística i en els altres documents del PATRICOVA s'apliquen en tot el territori de la Comunitat Valenciana.

El sector-4 no es troba afectat pel PATRICOVA

E.2 Pla general estructural i pla d'ordenació detallada. El planejament urbanístic vigent és el PGE i POP aprovats definitivament, per la qual cosa el present programa s'ajustarà a les seues determinacions, recollides en les fitxes de gestió en i el document normatiu.

F. AMPLITUD, NIVELL DE DETALL I GRAU D'ESPECIFICACIÓ DE LA VERSIÓ PRELIMINAR DEL PLA.

No hi ha afeccions ambientals significatives que puguen fer inviable l'actuació proposada, no obstant això, la versió preliminar del pla haurà de respondre a les exigències dels diferents informes sectorials rebuts.

Es proposa pla parcial per al desenrotllament de l'ordenació detallada del sector-4 delimitat pel PGE, per a possibilitar la programació del sector.

F.1 Diagnòstic de la situació actual.

L'àmbit delimitat pel sector-4, Mirambons-II, limita al nord, al sud i a l'oest amb el sòl no urbanitzable comú ZRC-1 i a l'est, amb el sòl urbà consolidat per la urbanització amb tipologia d'edificació aïllada en parcel·la de 800 m².

Es tracta d'un sòl l'estat actual del qual és agrícola, amb els cultius en estat d'abandó en la seua major part, envoltat per tres dels seus costats pel sòl no urbanitzable comú i pel costat restant (este) amb el sòl urbanitzat amb tipologia de vivenda unifamiliar aïllada.

En l'interior del sector hi ha una edificació realitzada al marge de la legalitat, per això no cap la consideració de situació de semiconsolidat d'acord amb el que s'establix en l'article 207 del TRLOTUP.

F.2 Valoració de les alternatives plantejades en el document inicial estratègic

S'enuncien quatre alternatives, inclosa l'alternativa 0 i s'opta per la denominada alternativa - 3.

L'alternativa proposada únicament es planteja detallar l'àmbit del sector 4.

Del contingut dels informes rebuts pot determinar-se que no hi ha efectes ambientals significatius, sense perjuí que s'haurà de fer un estudi d'integració paisatgística en l'àmbit objecte de programació.

Una vegada valorada l'alternativa proposada segons la documentació presentada i els informes emesos, esta alternativa es considera compatible a efectes ambientals en els termes proposats per no presentar informes desfavorables que afecten el desenrotllament previst.

De l'anàlisi de la proposta i del contingut dels informes emesos es deriven una sèrie de determinacions que hauran de ser considerades en l'elaboració de la versió preliminar del pla del sector-4 del PGE de Beniarbeig:

1. S'haurà d'elaborar un estudi d'integració paisatgística.

2. S'hauran de tindre en compte les consideracions establides en els altres informes sectorials emesos.

G. TRÀMITS A SEGUIR EN EL PROCEDIMENT D'ADJUDICACIÓ DEL PROGRAMA.

Tenint en compte el present informe ambiental i territorial estratègic se seguiran els passos següents:

1. En el termini màxim d'un mes des de la recepció de l'informe ambiental i territorial estratègic, el Ple de l'Ajuntament aprovarà les bases de programació que regularan la contractació de l'agent urbanitzador, amb els criteris establits en l'article 128 del TRLOTUP.

2. Una vegada elaborades les bases de programació, l'Ajuntament iniciarà el procediment de selecció de l'alternativa tècnica mitjançant la publicació d'un anunci en el Diari Oficial de la Generalitat Valenciana, després de la seua remissió al Diari Oficial de la Unió Europea, pel qual es convoca la presentació d'alternatives tècniques del programa d'actuació.

3. Finalitzat el termini de presentació d'ofertes, l'Ajuntament sotmetrà totes les alternatives tècniques a informació pública i a consultes amb les administracions públiques afectades, conforme a l'article 55 o 61 d'este text refós, segons siga procedent, i el notificarà als titulars cadastrals i registrals dels terrenys inclosos en l'actuació, així com a totes les persones, associacions, plataformes o col·lectius que s'hagen personat o aportat suggeriments a les diferents fases d'aprovació del programa.

4. Finalitzada la informació pública, si s'ha seguit el procediment ambiental simplificat, i abans de seleccionar l'alternativa tècnica, l'Alcaldia designarà una comissió tècnica, que ponderarà, en el termini màxim de tres mesos, les al·legacions i informes aportats a l'expedient, atendrà les consideracions manifestades en l'informe ambiental i territorial estratègic, i les preferències de la població afectada, i valorarà cada alternativa segons els criteris determinats en les bases de programació. Dins del termini de tres mesos indicat, l'Ajuntament podrà convocar audiències públiques per a debatre i ponderar les propostes en concurrència, per un termini màxim de quinze dies.

5. L'alternativa tècnica del programa d'actuació integrada serà triada per l'òrgan competent de l'Ajuntament en el termini màxim de sis mesos des de la finalització del termini de presentació d'alternatives tècniques, d'acord amb el que s'establix en l'apartat 7 d'este article. La falta de resolució expressa en el termini establit permetrà a les i els licitadors retirar les seues ofertes i sol·licitar la compensació econòmica per l'import dels costos d'elaboració del document del programa d'actuació presentat, quan la demora siga per causa imputable a l'administració actuant. L'administració no podrà declarar deserta una licitació quan hi haja alguna oferta o proposició que siga admissible d'acord amb els criteris que figuren en les bases de programació.

6. L'acord del Ple de l'Ajuntament també establirà, si fora necessari, la modificació de les bases de programació inicials per a ajustar-les a l'alternativa tècnica que s'aprove, en les determinacions aplicables a la continuació del procediment, així com el procediment de selecció de l'agent urbanitzador conforme a la subsecció 3 d'esta secció. Si s'establix la gestió directa, l'Ajuntament indemnitzarà la persona que va proposar l'alternativa tècnica seleccionada, conforme a l'article 136 d'este text refós.

7. L'Ajuntament aprovarà l'alternativa tècnica per elecció o reelaboració de les propostes concurrents, amb les correccions, esmenes i solucions de síntesis que estime oportunes, d'acord amb els criteris assenyalats en les bases de programació.

8. L'acord de l'òrgan municipal competent de selecció de l'alternativa tècnica es publicarà en el *Butlletí Oficial de la Província d'Alacant*.

9. Una vegada adoptat l'acord d'aprovació de l'alternativa tècnica, l'Ajuntament iniciarà el procediment de designació de la condició d'agent urbanitzador mitjançant la publicació d'un anunci en el Diari Oficial de la Generalitat Valenciana, després de la seua remissió al *Diari Oficial de la Unió Europea*, pel qual s'anunciarà la convocatòria de presentació de proposicions jurídic-econòmiques al programa d'actuació integrada.

10. L'Ajuntament ha de fer constar en l'anunci, i en els avisos a les persones confrontants i afectades, la possibilitat de presentar proposicions juridicoeconòmiques al programa d'actuació integrada, durant el termini de cinquanta-dos dies, comptats des de la publicació d'esta convocatòria en el *Diari Oficial de la Generalitat Valenciana*.

11. Qualsevol persona interessada que acredite complir les condicions de solvència, capacitat i habilitació exigibles, en els termes i terminis indicats en les bases de programació aprovades per l'Ajuntament, pot presentar una proposició juridicoeconòmica, en plica tancada, amb el contingut assenyalat en l'article 117.4 d'este text refós.

12. Presentades les pliques en sobres tancats, en el termini de vint dies se celebrarà l'acte públic d'obertura de pliques, al qual es convocarà a les persones interessades i del qual s'alçarà la corresponent acta. En este acte, es determinarà quines persones o entitats licitadores complixen els requisits de capacitat i solvència i aquelles que no, i es procedirà a l'obertura dels sobres amb les pliques que tenen un contingut de valoració no automàtica; la data d'obertura dels sobres amb la documentació corresponent a la valoració automàtica es fixarà en el terme màxim d'un mes. En el segon acte públic, s'indicarà la valoració obtinguda per les persones o entitats licitadores en relació amb la documentació del sobre primer i es procedirà a l'obertura del sobre segon, que conté la documentació corresponent als criteris de valoració automàtica.

13. Si, d'acord amb la convocatòria, els criteris de valoració només són dels que es valoren de manera automàtica i sense juís de valor, mitjançant aplicació de fórmules prèviament aprovades per l'Ajuntament, es procedirà a l'obertura de pliques en un sol acte.

14. L'agent urbanitzador serà seleccionat i designat provisionalment per l'Alcaldia, o òrgan municipal competent d'acord amb el que es preveu en la legislació de contractes del sector públic, segons els criteris objectius estipulats en les bases de programació, en el termini màxim de deu dies des de la celebració de l'últim acte públic. La designació provisional es notificarà a la propietària o propietari únic, si n'hi haguera; a l'agrupació d'interés urbanístic, si n'hi haguera, i a les persones o entitats licitadores que hagen presentat proposicions juridicoeconòmiques.

15. En el termini de quinze dies des de la notificació, es podran presentar al·legacions per les persones o entitats licitadores que no hagueren sigut designades provisionalment com a agent urbanitzador.

16. Una vegada concloses les anteriors actuacions, en el termini màxim de deu dies, l'Alcaldia o l'òrgan municipal competent, segons el que preveu la legislació de contractes del sector públic:

a) Designarà, amb la condició d'urbanitzador, la persona o l'empresa mereixedora d'esta i declararà aprovat el programa d'actuació integrada triat.

b) Citarà l'agent urbanitzador electe per a subscriure el conveni de programació. Si l'agent urbanitzador desatén l'emplaçament, perdrà el dret, i podrà passar este al candidat següent.

c) Ordenarà la inscripció en el registre de programes d'actuació i la publicació de la resolució aprovatòria i del conveni de programació en el Diari Oficial de la Generalitat Valenciana, conforme a l'apartat 3 d'este article.

17. Segons establix l'article 135 del TRLOTUP, els programes d'actuació integrada poden aprovar-se condicionats a l'efectiva realització de determinacions pròpies d'altres actuacions prèviament o simultàniament programades, sempre que, en la seua regulació, quede garantit el compliment d'aquelles condicions connexes i es preveja una adequada coordinació. La programació imposarà les obligacions econòmiques necessàries per a compensar les parts afectades per l'actuació més costosa amb càrrec als d'unes altres que es beneficien d'aquella, per concentrar-se, en estes, obres o sobrecostos de la utilitat comuna, d'acord amb l'article 152 del TRLOTUP.

H. JUSTIFICACIÓ DE L'APLICACIÓ DEL PROCEDIMENT SIMPLIFICAT D'AVALUACIÓ AMBIENTAL.

La Llei 21/2013, de 9 de desembre, d'avaluació ambiental, definix la «modificació menor» com aquella que planteja canvis en les característiques dels plans ja aprovats, que no constituïxen variacions fonamentals de les estratègies, directrius i propostes o de la seua cronologia, però que produïxen diferències en els efectes previstos o en la zona d'influència.

En el present cas, no es produïx cap variació en les determinacions substantives del pla, ni tan sols planteja diferències en els efectes previstos o en la zona d'influència d'este.

D'acord amb l'article 46.3 del TRLOTUP, el desenrotllament d'este sector ha de ser objecte d'avaluació ambiental i estratègica simplificada, per tractar-se del desenrotllament d'un sector, inclòs en un pla general estructural, ja avaluat ambientalment, la qual cosa suposa una modificació d'índole menor i detallada que no incidix sobre l'ordenació estructural del municipi.

Segons l'article indicat, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària en els supòsits següents:

– Modificacions menors de plans i programes esmentats en l'article 46.1.

– Plans i programes esmentats en l'article 46.1 que establisquen l'ús, a nivell municipal, de les zones d'extensió reduïda. S'inclouen en estos supòsits aquells plans o programes que suposen una nova ocupació de sòl no urbanitzable per a fer operacions puntuals de reordenació o ampliació limitada de vores de sòls consolidats.

– Plans i programes que, establint el marc per a l'autorització en el futur de projectes, no complisquen amb els altres requisits de l'article 46.1.

El pla parcial en cap cas establix el marc per a la futura autorització de projectes relatius a agricultura, ramaderia, silvicultura, pesca, energia, mineria, indústria, transport, gestió de residus, gestió de recursos hídrics, riscos naturals i induïts, ocupació del domini públic maritimoterrestre, telecomunicacions, turisme, ordenació del territori urbanitzat o rural, o de l'ús del sòl, ni necessita una avaluació conforme a la normativa reguladora de la Xarxa Ecològica Europea Natura 2000, ni incidix sobre l'ordenació estructural, ja que el seu objecte únicament és l'ordenació detallada d'un sector del PGE ja avaluat ambientalment.

Es constata, així mateix, que la proposta no influïx ni afecta altres plans o programes, com ara plans d'acció territorial o supramunicipals (PATRICOVA, PATFOR, PORN, pla zonal de residus, plans de carreteres, ni l'estratègia territorial de la Comunitat Valenciana). El sòl afectat tampoc pertany a la infraestructura verda del territori, tal com es definix en l'ETCV.

Per tant, queda degudament justificada la procedència de l'avaluació ambiental i territorial simplificada.

I. MESURES PREVISTES PER A PREVINDRE, REDUIR I, EN LA MESURA QUE SIGA POSSIBLE, COMPENSAR, QUALSEVOL EFECTE NEGATIU IMPORTANT EN EL MEDI AMBIENT I EN EL TERRITORI QUE ES DERIVE DE L'EXECUCIÓ DEL PLA PARCIAL, AIXÍ COM PER A MITIGAR LA SEUA INCIDÈNCIA SOBRE EL CANVI CLIMÀTIC I LA SEUA APLICACIÓ A ESTE

En primer lloc, cal destacar que l'aprovació del pla parcial no generarà cap impacte sobre el medi.

En relació als residus de la construcció produïts durant l'execució de les futures obres d'edificació, caldrà ajustar-se al que establix la legislació sectorial, conforme es desprén dels diferents estudis de gestió de residus, que acompanyaran els projectes d'edificació, per al tractament d'estos residus en plantes de tractament autoritzades.

En matèria energètica es produirà un augment en el consum energètic respecte a l'estat actual. Per a reduir les emissions de CO2, els immobles hauran de complir les prescripcions incloses en els documents bàsics del codi tècnic de l'edificació.

J. MESURES PREVISTES PER AL SEGUIMENT AMBIENTAL DEL PLA.

Del present document es desprén que no hi ha afeccions significatives sobre el medi ambient per la mateixa naturalesa d'este. Pels motius ja exposats es considera que no és necessària la realització específica d'un seguiment ambiental. No obstant això, en aplicació de la legislació vigent, l'Ajuntament estarà obligat a detectar a temps i a imposar les mesures de prevenció i reducció d'efectes negatius sobre el medi ambient quan així ho exigisquen les circumstàncies sobrevingudes.

Es publica este per al seu general coneixement i en compliment de l'article 56 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell.

Segons l'article 56.9 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, la declaració ambiental i territorial estratègica té naturalesa d'informe preceptiu i determinant. Per tant, no és susceptible de cap recurs, sense perjuí dels que, si escau, procedisquen en via judicial contenciosadministrativa davant de la disposició de caràcter general que aprove el pla, o bé, sense perjuí dels que procedisquen en via administrativa o judicial davant de l'acte, si escau, d'aprovació del pla.

  

Beniarbeig, 11 de febrer de 2025

Juan José Mas Escrivà

Alcalde president